b'\n_START_ARTICLE_\nUngari parlamendihoone\n_START_PARAGRAPH_\nUngari parlamendihoone (ungari keeles Orsz\xc3\xa1gh\xc3\xa1z) on Ungari parlamendi Rahvuskogu jaoks ehitatud uusgootika stiilis uusrenessansliku kupliga hoone Budapestis._NEWLINE_Parlamendihoones t\xc3\xb6\xc3\xb6tab hoone valmimisest alates Ungari parlament. Hiljem on hoonesse mahutatud ka presidendi ja peaministri kantselei._NEWLINE_Parlamendihoones s\xc3\xa4ilitatakse alates 2000. aastast ka Ungari kuningav\xc3\xb5imu s\xc3\xbcmboleid._NEWLINE_Hoone kuulub koos kuningalossi ja teiste Doonau kaldal asuvate hoonetega UNESCO maailmap\xc3\xa4randi nimistusse._NEWLINE_Kui istungeid ei toimu, on parlamendihoone avatud ka k\xc3\xbclastajatele. Aastas k\xc3\xa4ib hoones ekskursioonil umbes pool miljonit inimest._NEWLINE_Parlamendihoones tegutseb raamatukogu, kus on umbes pool miljonit k\xc3\xb6idet. Raamatukogu lugemissaal paikneb s\xc3\xb6\xc3\xb6gisaali all. Parlamendihoones on ka mitu muuseumi ja k\xc3\xbclastuskeskus.\n_START_SECTION_\nAsukoht\n_START_PARAGRAPH_\nParlamendihoone asub Budapesti kesklinnas Doonau vasakul kaldal Pesti poolel Lajos Kossuthi v\xc3\xa4ljaku \xc3\xa4\xc3\xa4res. Buda poolel asuv kuningaloss j\xc3\xa4\xc3\xa4b umbes kilomeetri v\xc3\xb5rra l\xc3\xb5una poole._NEWLINE_Hoone geograafilised koordinaadid on 47\xc2\xb0\xc2\xa030\xe2\x80\xb2\xc2\xa025\xe2\x80\xb3\xc2\xa0N, 19\xc2\xb0\xc2\xa02\xe2\x80\xb2\xc2\xa044\xe2\x80\xb3\xc2\xa0E._NEWLINE_J\xc3\xb5elt vaadeldav parlamendi l\xc3\xa4\xc3\xa4nek\xc3\xbclg on paraadfassaad, peasissep\xc3\xa4\xc3\xa4s on aga idak\xc3\xbcljelt. Parlamendi vastas \xc3\xbcle Lajos Kossuthi v\xc3\xa4ljaku on etnograafiamuuseum ja p\xc3\xb5llumajandusministeerium, hoonest l\xc3\xb5unas justiitsministeerium._NEWLINE_Parlamendi \xc3\xbcmbruses on palju m\xc3\xa4lestusm\xc3\xa4rke. Nende seas on Kossuthi memoriaal, Ferenc II R\xc3\xa1k\xc3\xb3czi ratsamonument, 1956. aasta Ungari \xc3\xbclest\xc3\xb5usu m\xc3\xa4lestusm\xc3\xa4rk, Attila J\xc3\xb3zsefi monument, Gyula Andr\xc3\xa1ssy monument, Istv\xc3\xa1n Tisza m\xc3\xa4lestusm\xc3\xa4rk ja Imre Nagy monument.\n_START_SECTION_\nEhituse ettevalmistus\n_START_PARAGRAPH_\nOtsus parlamendihoone ehitada tehti 1880. aastal. Samal aastal kuulutati v\xc3\xa4lja arhitektuuriv\xc3\xb5istlus parima projekti saamiseks. V\xc3\xb5istluse kuulutasid v\xc3\xa4lja keiser Franz Joseph ja peaminister K\xc3\xa1lm\xc3\xa1n Tisza. Parlamendihoonest Pestis pidi saama demokraatia s\xc3\xbcmbol, mis oli vastukaaluks kuningalossile teisel kaldal Buda m\xc3\xa4e otsas._NEWLINE_V\xc3\xb5istlusele laekunud 19 projekti hulgast valis \xc5\xbe\xc3\xbcrii v\xc3\xb5itjaks Imre Steindli t\xc3\xb6\xc3\xb6. Imre Steindl oli arhitektuuri \xc3\xb5ppinud mitmel pool Euroopas ja t\xc3\xb6\xc3\xb6tas tehnika\xc3\xbclikooli professorina. Projekti loomisel oli ta eeskuju v\xc3\xb5tnud uusgooti stiilis Londoni Westminsteri paleest. Tema projekti toetas teiste seas endine peaminister Gyula Andr\xc3\xa1ssy, kes tihti Londonit k\xc3\xbclastas._NEWLINE_Ungari parlamendihoonet peetakse \xc3\xbcheks paremaks eklektitsismi n\xc3\xa4iteks. Uusgooti \xc3\xbcldilmega seguneb renessansi ning baroki ja isegi b\xc3\xbctsantsi stiili elemente. S\xc3\xbcmmeetriline p\xc3\xb5hiplaan r\xc3\xb5hutas parlamendi \xc3\xbclem- ja alamkoja v\xc3\xb5rdset rolli, n\xc3\xa4hes kummalegi ette identse tiiva._NEWLINE_V\xc3\xb5istluse tingimustes oli kirjas, et ehituse juures tohib kasutada ainult Ungari ehitusmaterjale, kohalike ettev\xc3\xb5tete teenuseid ja kohalikku t\xc3\xb6\xc3\xb6j\xc3\xb5udu. Kaunistuste kujundamisel tuli kasutada piirkonnale omaseid taimemotiive._NEWLINE_Parlamendihoone ehitati hoogsa majanduskasvu ajastul, aastatel 1885\xe2\x80\x931902. Samal ajal ehitati muu hulgas Kangelaste v\xc3\xa4ljak, rajati Andr\xc3\xa1ssy puiestee ja mitu silda \xc3\xbcle Doonau ning avati Budapestis Euroopa mandriosa esimene allmaaraudtee. Ka parlamendihoone arhitektuuriv\xc3\xb5istlusel teise ja kolmanda koha saanud projektid l\xc3\xa4ksid k\xc3\xa4iku. \xc3\x9che projekti j\xc3\xa4rgi ehitati parlamendihoone k\xc3\xb5rvale etnograafiamuuseum ja teise j\xc3\xa4rgi p\xc3\xb5llumajandusministeerium._NEWLINE_Ehituse maksumuseks planeeriti 18,5 miljonit Austria-Ungari kuldkrooni, tegelikult l\xc3\xa4ks hoone ehitamine maksma 38 miljonit krooni.\n_START_SECTION_\nEhitamine\n_START_PARAGRAPH_\nOktoobris 1885 pandi parlamendihoonele nurgakivi. Ehitusplatsil t\xc3\xb6\xc3\xb6tas korraga keskmiselt tuhat t\xc3\xb6\xc3\xb6list. Eemaldati umbes 176 000 m\xc2\xb3 pinnast ja rajati 2\xe2\x80\x935-meetri paksune betoonvundament. Peamine ehitusmaterjal oli lubjakivi. Hoone pikkus on 268 ja laius 123 meetrit, kupli k\xc3\xb5rgus 96 meetrit. Hoone pindala on 18 000 m\xc2\xb2 ja maht 473 000 m\xc2\xb3. Ehitusel kasutati umbes 40 miljonit tellist ja \xc3\xbcle poole miljoni tahutud ja voolitud kivi ning umbes 40 kg 22\xe2\x80\x9323-karaadist kulda. Hoones on 27 v\xc3\xa4ravat, 13 lifti ja 29 treppi._NEWLINE_Hoone k\xc3\xbctte- ja ventilatsioonis\xc3\xbcsteem oli omal ajal Euroopa moodsaim. Seda on aja jooksul uuendatud, aga p\xc3\xb5him\xc3\xb5tteliselt sama s\xc3\xbcsteem t\xc3\xb6\xc3\xb6tab siiani._NEWLINE_Parlamendihoone \xc3\xb5nnistati sisse Ungari 1000. aastap\xc3\xa4eval 1896. aastal. L\xc3\xb5plikult valmis hoone 1902. aastal.\n_START_SECTION_\n20. ja 21. sajand\n_START_PARAGRAPH_\nTeise maailmas\xc3\xb5ja ajal h\xc3\xa4vitati k\xc3\xb5ik Budapesti sillad, seet\xc3\xb5ttu ehitati parlamendihoone juurde ajutine sild, mis \xc3\xbchendas Kossuthi ja Batthy\xc3\xa1ny v\xc3\xa4ljakut. Lajos Kossuthi nime saanud silda kasutati kuni 1960. aastani. Parlamendihoone k\xc3\xb5rval on m\xc3\xa4lestusm\xc3\xa4rk sillale._NEWLINE_Alates detsembrist 1944 on parlament \xc3\xbchekojaline ja kasutab endist alamkoja istungitesaali hoone l\xc3\xb5unatiivas._NEWLINE_Ungari Rahvavabariigi ajal ehtis kupli tippu suur punane viisnurk._NEWLINE_Alates 2000. aastast on parlamendihoone kuppelsaalis hoiul Ungari kuninglikud insiigniad \xe2\x80\x93 Ungari P\xc3\xbcha kroon, skepter, riigi\xc3\xb5un ja m\xc3\xb5\xc3\xb5k. Ungari P\xc3\xbcha kroon ja teised insiigniad on mitu korda kaduma l\xc3\xa4inud, varastatud ja peitu viidud. P\xc3\xa4rast Teist maailmas\xc3\xb5da anti need Ameerika \xc3\x9chendriikide armee k\xc3\xa4tte hoiule, et neid N\xc3\xb5ukogude Liidu eest varjata. Neid hoiti Kentuckys Fort Knoxis koos USA kullareserviga. V\xc3\xb5imus\xc3\xbcmbolid tagastati Ungarile 1978. aastal Jimmy Carteri algatusel._NEWLINE_Et hoone valmistati algselt pehmest lubjakivist, on ilmastikun\xc3\xa4htused ja \xc3\xb5husaaste seda aja jooksul oluliselt kahjustanud ning fassaadi on korduvalt renoveeritud. Renoveerimise k\xc3\xa4igus asendatakse fassaadimaterjal vastupidavama lubjakiviga._NEWLINE_T\xc3\xa4nap\xc3\xa4eval on osa parlamendihoone p\xc3\xb5hjatiivast kohandatud peaministri ja osa l\xc3\xb5unatiivast presidendi ametiruumideks.\n_START_SECTION_\nArhitektuur\n_START_PARAGRAPH_\nP\xc3\xb5hiplaanilt on hoone barokne, v\xc3\xa4liselt domineerib \xc3\xbcldilmes uusgootika, katuste juures on palju renessansielemente. Hoone on p\xc3\xb5hiplaanilt kahe pikema tiivaga s\xc3\xbcmmeetriline rist. Tiibade ristumiskohas on kuppel._NEWLINE_Hoone pikkus on 268 meetrit ja laius 123 meetrit. Kupli tipp ulatub 96 meetri k\xc3\xb5rgusele. Ungari parlamendihoonest suuremad on ainult Rumeenia ja Hiina parlamendihoone. Hoone jagab P\xc3\xbcha Istv\xc3\xa1ni basiilikaga Budapesti k\xc3\xb5rgeima hoone tiitlit._NEWLINE_Ruumid paiknevad neljal korrusel. Kokku on p\xc3\xb5randapinda ligi 18 000 m\xc2\xb2. Hoone maht on umbes 473 000 m\xc2\xb3. Hoonel on 27 sissep\xc3\xa4\xc3\xa4su ja k\xc3\xbcmme sise\xc3\xb5ue. Kokku on 691 koridoridega \xc3\xbchendatud ruumi, sealhulgas sadu kabinette. Treppe on kokku umbes 20 km. Treppe ja p\xc3\xb5randaid katva punase vaiba kogupikkus on ligi 3 km._NEWLINE_Hoonel on 27 suuremat ja v\xc3\xa4iksemat rohkete kaunistustega torni. Teravkaarega akende ja sammastike ning ehisviiludega fassaadil on muu hulgas 90 valitsejate kuju, Ungari linnade ja maakondade vapid ning vees\xc3\xbclitid._NEWLINE_Hoone idak\xc3\xbcljel paikneva v\xc3\xa4listrepi k\xc3\xb5rval on kummalgi pool l\xc3\xb5vikuju. B\xc3\xa9la Markupi loodud algup\xc3\xa4rased kujud h\xc3\xa4visid teises maailmas\xc3\xb5jas. Uued kujud valmistas J\xc3\xb3zsef Somogyi.\n_START_SECTION_\nPeatrepp\n_START_PARAGRAPH_\nPeaukse juurest algab suur trepp, mis viib kuppelsaali. Trepil on 96 astet. Suurejooneline trepihall on k\xc3\xbclluslikult kaunistatud. Laes on kolm K\xc3\xa1roly Lotzi loodud freskot. Kummalgi pool treppi on vitraa\xc5\xbeaknad, mis valmistati Miksa R\xc3\xb3thi t\xc3\xb6\xc3\xb6kojas. Vasakpoolsel marmorseinal on 1904. aastal paigaldatud Alajos Str\xc3\xb3bli loodud Imre Steindli pronksb\xc3\xbcst. Kaheksa punasest graniidist korintose stiilis sammast on valmistatud Rootsis. Kuuemeetrised neli tonni kaaluvad sambad on l\xc3\xb5igatud samast kivit\xc3\xbckist. Peatrepihallis on ka tsingist valatud paa\xc5\xbeikujud, mis meenutavad gooti v\xc3\xa4rvitud puitfiguure. Palju on kullatud kaunistusi.\n_START_SECTION_\nKuppelsaal\n_START_PARAGRAPH_\nKuppelsaal on parlamendihoone geomeetriline kese ja s\xc3\xbcmboolselt kogu Ungari keskpunkt. Saali keskel olevas klaaskapis s\xc3\xa4ilitatakse alates 1. jaanuarist 2000 Ungari P\xc3\xbcha krooni ja teisi insiigniaid, mis kuuluvad Euroopa vanimate hulka. Neid valvab pidevalt Ungari kaitsev\xc3\xa4e kroonikaardiv\xc3\xa4gi. Kuplihall oli \xc3\xbcks esimesi ruume, mis valmis ehitati. Seal peeti 1896. aastal ka hoone p\xc3\xbchitsemistseremoonia._NEWLINE_Kuueteistnurkne kuppelsaal on ligi 27 meetri k\xc3\xb5rgune. Seda katab 16 piilarile toetuvate kullatud v\xc3\xb5lviribide ja vitraa\xc5\xbeakendega kuppellagi. Kupli allosas on ringgalerii._NEWLINE_Piilaritel on 16 valitseja kujud ja vapid. Valitsejad on trepi vastast p\xc3\xa4rip\xc3\xa4eva lugedes \xc3\x81rp\xc3\xa1d, Istv\xc3\xa1n P\xc3\xbcha, L\xc3\xa1szl\xc3\xb3 I, K\xc3\xa1lm\xc3\xa1n, Andr\xc3\xa1s II, B\xc3\xa9la IV, Lajos I, J\xc3\xa1nos Hunyadi, M\xc3\xa1ty\xc3\xa1s I, Istv\xc3\xa1n B\xc3\xa1thory, Istv\xc3\xa1n Bocskai, G\xc3\xa1bor Bethlen, Karl VI, Maria Theresia ja Leopold II. Kujude valmistamisel kasutati tsinki ja ungarlaste leiutatud materjali p\xc3\xbcrograniiti. Piilaritel on neli marmorist m\xc3\xa4lestusplaati, mis on p\xc3\xbchendatud hoone ehitamisele, Ungari 1000. aastap\xc3\xa4evale, Istv\xc3\xa1n P\xc3\xbchale ja Ferenc R\xc3\xa1k\xc3\xb3czile.\n_START_SECTION_\nS\xc3\xb6\xc3\xb6gisaal\n_START_PARAGRAPH_\nKuppelsaalist l\xc3\xa4\xc3\xa4nes on parlamendi s\xc3\xb6\xc3\xb6gisaal, mida nimetatakse ka jahisaaliks. Selle aknad avanevad Doonau poole. Saalist p\xc3\xa4\xc3\xa4seb kolonnaadiga terrassile. S\xc3\xb6\xc3\xb6gisaali seinu ja lage katavad t\xc3\xa4helepanuv\xc3\xa4\xc3\xa4rsed freskod. L\xc3\xb5unaseinal on Alad\xc3\xa1r K\xc5\x91r\xc3\xb6sf\xc5\x91i-Kreischi fresko, mis kujutab vendade Bleda ja Attila piisonijahti. P\xc3\xb5hjaseinal on fresko, mis kujutab kalap\xc3\xbc\xc3\xbcki Balatonil. Laes on Viktor Tardos-Kenneri k\xc3\xbcllust kujutav allegooriline maal. Ukse juures on B\xc3\xa9la Sp\xc3\xa1nyi loodud maalid viiest Ungari lossist. S\xc3\xb6\xc3\xb6gisaali otstest avanevad uksed kahte v\xc3\xa4iksemasse ruumi. \xc3\x9chel pool saali on kohvijoomistuba ja teisel pool peetakse pressikonverentse.\n_START_SECTION_\nIstungisaalid\n_START_PARAGRAPH_\nKuppelsaali keskelt avaneb lahtistest ustest vaade kummalgi tiival asuvatele istungisaalidele. Endises \xc3\xbclemkoja istungisaalis peetakse rahvusvahelisi konverentse. L\xc3\xb5unatiivas asub parlamendi istungisaal. Kuppelsaali ja istungisaali vahel on hall, mida kasutavad peamiselt ajakirjanikud. Ruumis paiknevate skulptuuride teemaks on tehnika, t\xc3\xb6\xc3\xb6stus ja \xc3\xa4ri._NEWLINE_Istungisaali pikkus on 25 meetrit, laius 23 meetrit ja k\xc3\xb5rgus 17 meetrit. Saalis on suurep\xc3\xa4rane akustika. Suurem osa m\xc3\xb6\xc3\xb6blist ja kujunduselementidest on valmistatud slavoonia tammest. Istmed paiknevad hobuserauakujuliselt kaheksas reas \xc3\xbcmber spiikripoodiumi. Sisemine istmerida, kus on sametkattega toolid, on ette n\xc3\xa4htud valitsuse liikmetele. Parlamendiliikmete jaoks on 438 nahktooli. Spiiker ja ametnikud istuvad k\xc3\xb5rgemal asetseva laua taga. Spiikri selja taga seinal on Ungari kuningakoja liikmeid kujutavad maalid ja kuninglikud vapid._NEWLINE_P\xc3\xb5hjatiivas on endine \xc3\xbclemkoja istungisaal. Saali seinad ja vaibad on sinised. Skulptuuride teema on p\xc3\xb5llumajandus ja t\xc3\xb6\xc3\xb6stus. Saalis on ajalooteemalised Zsigmond Vajda laemaalid._NEWLINE_Endise \xc3\xbclemkoja istungisaali eesruumis v\xc3\xb5ib n\xc3\xa4ha skulptuure, mis on valmistatud Zsolnay leiutatud keraamilisest materjalist p\xc3\xbcrograniidist. Ruumis on ka Euroopa suurim k\xc3\xa4sit\xc3\xb6\xc3\xb6vaip.'